
Mae CBAC wedi cymeradwyo’r deunydd hwn, sy’n cynnig cefnogaeth o ansawdd uchel ar gyfer cyflwyno cymwysterau CBAC. Er bod y deunydd hwn wedi mynd trwy broses sicrhau ansawdd CBAC, y cyhoeddwr sydd â’r holl gyfrifoldeb am y cynnwys.

CBAC TGAU Hanes: Newidiadau ym maes Iechyd a Meddygaeth, tua 1340 hyd heddiw

Cyflwyniad



Ynglŷn â’r cwrs

Yn ystod y cwrs hwn mae’n rhaid i chi astudio pedair uned, ac mae pob un yn cyfrannu pwysoliad gwahanol i’r cymhwyster TGAU:


•  Uned 1 Astudiaethau Manwl (Cymru a’r persbectif ehangach) – pwysoliad o 25 y cant o’r cymhwyster TGAU

•  Uned 2 Astudiaethau Manwl (Hanes yn canolbwyntio ar Ewrop/y byd) – pwysoliad o 25 y cant o’r cymhwyster TGAU

•  Uned 3 Astudiaeth Thematig, sy’n cynnwys astudiaeth o safle hanesyddol – pwysoliad o 30 y cant o’r cymhwyster TGAU

•  Uned 4 Gweithio fel hanesydd – asesiad di-arholiad – pwysoliad o 20 y cant o’r cymhwyster TGAU.



Bydd yr astudiaethau hyn yn cael eu hasesu drwy dri phapur arholiad ac un uned ddi-arholiad.

Mae Unedau 1 a 2 yn cynnwys un arholiad awr o hyd yr un sy’n cynnwys cyfres o gwestiynau gorfodol. Bydd y rhain yn canolbwyntio ar ddadansoddi a gwerthuso ffynonellau a dehongliadau hanesyddol, yn ogystal â phrofi cysyniadau hanesyddol trefn dau.

Mae Uned 3 yn cynnwys arholiad 1 awr 15 munud o hyd sy’n cynnwys cyfres o gwestiynau gorfodol. Bydd y rhain yn canolbwyntio ar gysyniadau hanesyddol trefn dau fel parhad, newid, achos, canlyniad, arwyddocâd, tebygrwydd a gwahaniaeth.

Bydd Uned 4 yn cynnwys asesiad di-arholiad. Bydd yn cynnwys cwblhau dwy dasg, un yn canolbwyntio ar werthuso ffynonellau a’r llall yn canolbwyntio ar ffurfio dehongliadau hanesyddol gwahanol o hanes.



Ynglŷn â’r llyfr

Mae’r llyfr hwn yn ymdrin ag un opsiwn ar gyfer Astudiaeth Thematig Uned 3 – Newidiadau ym maes Iechyd a Meddygaeth ym Mhrydain, tua 1340 hyd heddiw.


Sut bydd y llyfr hwn yn eich helpu gyda TGAU Hanes CBAC


Bydd yn eich helpu i ddysgu’r cynnwys

Wrth baratoi ar gyfer arholiad, ai eich prif bryder yw na fyddwch chi’n gwybod digon i ateb y cwestiynau? Mae llawer o bobl yn teimlo fel hyn – yn enwedig pan fydd cwrs yn ymdrin â dros 500 mlynedd o hanes! Ac mae’n wir; bydd angen gwybodaeth dda arnoch chi am y prif ddigwyddiadau a’r manylion er mwyn gwneud yn dda yn yr Astudiaeth Thematig hon. Bydd y llyfr hwn yn eich helpu i gael y trosolwg a’r manylion.

Mae’r testun yn esbonio’r cynnwys allweddol yn glir. Mae’n eich helpu i ddeall pob cyfnod a phob testun, a’r themâu sy’n cysylltu’r testunau. Mae diagramau hefyd yn eich helpu i weld a chofio testunau. Mae lluniadu eich diagramau eich hun hyd yn oed yn ffordd well o ddysgu!

Mae’r llyfr hwn yn llawn ffynonellau. Mae’r cwrs yn delio â rhai materion pwysig ac mae’r ffynonellau yn helpu i dynnu sylw at y materion hynny. Mae hanes ar ei orau pan allwch chi weld beth gwnaeth pobl go iawn ei ddweud, ei wneud, ei ysgrifennu, ei ganu neu ei wylio, a beth wnaethon nhw chwerthin ar ei ben neu grio o’i herwydd. Gall ffynonellau fod o help i ddeall y stori’n well a’i chofio gan eu bod nhw’n eich helpu i weld beth roedd y cysyniadau a’r syniadau mawr yn eu golygu i’r bobl ar y pryd.

Mae’r cwestiynau meddyliwch yn eich cyfeirio at y pethau dylech chi sylwi arnyn nhw neu feddwl amdanyn nhw yn y ffynonellau a’r testun. Maen nhw hefyd yn eich helpu i ymarfer y sgiliau dadansoddol sydd eu hangen i wella ym maes hanes.

Mae’r crynodeb o’r testun ar ddiwedd pob pennod yn crynhoi’r holl gynnwys i nifer o bwyntiau, ac fe ddylai eich helpu i ddeall pob agwedd ar y cynnwys mwyaf cymhleth. Gallech chi ddarllen y crynodeb cyn i chi hyd yn oed ddechrau’r testun er mwyn i chi wybod i ba gyfeiriad byddwch chi’n mynd.

Mae pob pennod yn cynnwys termau allweddol sy’n eich helpu i ddeall ystyr y geiriau, er mwyn i chi allu eu deall a’u defnyddio yn hyderus wrth ysgrifennu am y pwnc. Maen nhw i gyd wedi’u diffinio mewn Geirfa ar dudalen 129.



Bydd yn eich helpu i gymhwyso’r hyn byddwch chi’n ei ddysgu

Prif nod arall y llyfr hwn yw eich helpu i gymhwyso’r hyn byddwch chi’n ei ddysgu, hynny yw, eich helpu chi i feddwl o ddifrif am y cynnwys, datblygu eich barn eich hun am y themâu, a gwneud yn siŵr eich bod yn gallu cefnogi’r farn honno â thystiolaeth a gwybodaeth berthnasol. Dydy hi ddim yn dasg hawdd. Fyddwch chi ddim yn datblygu’r sgìl hwn yn sydyn. Dylech chi ymarfer astudio mater, gan benderfynu beth yw eich barn ac yna dewis, o’r hyn rydych chi’n ei wybod, y pwyntiau sydd wir yn berthnasol i’ch dadl. Un o’r sgiliau pwysicaf yn hanes yw’r gallu i ddewis, trefnu a defnyddio gwybodaeth i ateb cwestiwn penodol.

Y brif ffordd y byddwn yn eich helpu chi i wneud hyn yw drwy’r tasgau ffocws. Dyma’r tasgau mawr sy’n ymddangos ar ddechrau pob pennod er mwyn eich helpu i adeiladu eich llun mawr eich hun o’r stori dros amser. Yna, byddwn yn gofyn i chi ailymweld â’r dasg ffocws ar ddiwedd y bennod er mwyn eich helpu chi i ystyried y prif faterion.



Bydd hyn yn eich helpu i baratoi ar gyfer eich arholiad

Os darllenwch chi’r testun cyfan a chwblhau pob un o’r tasgau ffocws yn y llyfr dylech chi fod yn barod ar gyfer heriau’r arholiad, ond er mwyn eich helpu yn fwy penodol:

Mae’r cwestiynau ymarfer ar ddiwedd pob pennod yn cynnwys cwestiynau tebyg i rai arholiad.

Mae’r arweiniad ar arholiadau ar ddiwedd y llyfr (tudalennau 118–128) yn cynnwys papur arholiad enghreifftiol yn ogystal ag arweiniad cam wrth gam, atebion enghreifftiol a chyngor ar sut i ateb mathau penodol o gwestiynau yn y papur thematig.








Newidiadau ym maes Iechyd a Meddygaeth ym Mhrydain, tua 1340 hyd heddiw


Y Stori Fawr: newidiadau ym maes iechyd a meddygaeth ym Mhrydain, tua 1340 hyd heddiw

Mae’r uned thematig hon yn astudio cyfnod amser hir iawn – dros 650 o flynyddoedd – ac mae’n cynnwys llawer o fanylion. Mae pob pennod yn ymdrin â stori barhaus datblygiad iechyd a meddygaeth ym Mhrydain. Bydd yn rhaid i chi barhau i gysylltu’r straeon bach hyn â’r stori fawr. Gall yr adran hon eich helpu i wneud hyn. Mae’n rhoi trosolwg o’r themâu byddwch chi’n eu hastudio a rhai gweithgareddau fydd yn eich helpu i weld y patrymau dros amser. Pob lwc!

Teimlo’n sâl

Beth sy’n digwydd heddiw pan fyddwch chi’n teimlo’n sâl? Ble byddwch chi’n mynd i gael help? Efallai eich bod yn gwneud eich diagnosis eich hun. Rydych chi’n mynd i’r archfarchnad neu i’r fferyllfa i brynu meddyginiaeth, neu efallai yn gofyn am farn y fferyllydd. Sut rydych chi’n gwybod bod y feddyginiaeth rydych chi’n ei phrynu yn ddiogel i’w defnyddio? Sut rydych chi’n gwybod y bydd yn gweithio? Mae’n debyg eich bod wedi gweld yr hysbysebion ar y teledu neu yn y papur newydd, ond sut rydych chi’n gwybod ei bod yn ddiogel i’w chymryd a’i defnyddio? Pwy sy’n rheoli’r gwaith o ddatblygu a marchnata meddyginiaethau heddiw? Pwy oedd yn gwneud hynny yn yr oesoedd canol? A oedd ganddyn nhw feddyginiaethau yn yr oesoedd canol hyd yn oed?

Efallai y byddwch chi’n mynd i weld darparwr ‘meddygaeth amgen’. Mae’n well gan rai pobl ‘ddulliau naturiol’, a defnyddio perlysiau a thriniaethau traddodiadol, fel aciwbigo Tsieineaidd, homeopathi neu osteopathi. Mae mwy a mwy o bobl yn credu’n gryf mai’r ffordd orau o wneud diagnosis a gwella afiechyd yw defnyddio meddyginiaethau naturiol.

Mewn argyfwng efallai y byddech chi’n mynd yn syth i adran damweiniau ac achosion brys eich ysbyty lleol, neu’n ffonio ambiwlans i’ch cludo chi yno. Efallai y bydd yn rhaid i chi aros am gyfnod ond mae triniaeth frys ar gael yno 24 awr y dydd, 7 diwrnod yr wythnos, ac mae staff nyrsio a meddygon ymgynghorol wrth law i ddelio â phob math o argyfwng.

Mae’n debygol iawn y byddwch chi’n gwneud apwyntiad gyda’ch meddyg teulu. Mae’n bosibl cael apwyntiad ymhen diwrnod neu ddau fel arfer. Ar ôl i chi fynd yno, efallai y byddwch chi’n gweld meddyg, ymarferydd nyrsio neu hyd yn oed nyrs y feddygfa. Bydd pwy bynnag y byddwch chi’n ei weld yn ceisio penderfynu beth sy’n bod arnoch chi gan ddefnyddio amrywiaeth o dechnegau. Efallai y byddan nhw’n cymryd eich tymheredd: pryd cafodd y thermomedr ei ddyfeisio? Sut roedden nhw’n cymryd eich tymheredd cyn i’r thermomedr gael ei ddyfeisio? Efallai y byddan nhw’n gwrando ar eich anadlu gan ddefnyddio stethosgop. Sut roedden nhw’n gwneud hynny cyn i’r stethosgop gael ei ddyfeisio? Efallai y byddan nhw’n gofyn am sampl wrin: mae hwn yn ddull cyffredin o brofi ar gyfer rhai afiechydon. Neu efallai y byddan nhw’n gwneud prawf gwaed. Efallai y byddan nhw’n edrych arnoch chi, neu’n gwrando ar yr hyn sydd ganddoch chi i’w ddweud. Os byddan nhw’n gallu penderfynu beth sy’n bod arnoch chi efallai y byddan nhw’n rhoi presgripsiwn ar gyfer meddyginiaeth ac yn dymuno’r gorau i chi.

Ond beth os na fyddan nhw’n gallu penderfynu? Beth fydd yn digwydd wedyn? Mae’n debyg y byddwch chi’n cael eich anfon i weld arbenigwr, ac yn cael mwy o brofion. Profion llygaid, sganiau MRI, profion ffisiotherapi; mae pob math o brofion ar gael i’r arbenigwyr er mwyn ceisio darganfod beth sy’n achosi eich iechyd gwael. Gall fod yn broses gyflym, ond weithiau mae’n cymryd amser hir i ddarganfod beth yw achos eich afiechyd.



Meddwl am iechyd a meddygaeth

GWEITHGAREDDAU

Isod gallwch chi weld rhai o’r digwyddiadau sydd yn ein helpu i adrodd stori iechyd a meddygaeth dros y 3000 o flynyddoedd diwethaf neu ragor. Allwch chi roi’r digwyddiadau hyn yn y lle cywir ar y llinell amser?


1  Lluniwch eich fersiwn eich hun o’r llinell amser isod a rhowch bob un o’r digwyddiadau, mewn pensil, yn y lle cywir.

2  Gallwch chi ddod o hyd i’r dyddiadau cywir ar gyfer pob un o’r digwyddiadau hyn ar waelod tudalen 10. Plotiwch y dyddiadau cywir ar eich llinell amser.

3  A yw rhai o’r atebion hyn yn eich synnu? Os felly, pam?

4  Beth mae eich llinell amser yn ei ddweud wrthon ni am iechyd a’r bobl?



Byddwch chi’n dod yn ôl at y llinell amser hon ar ôl i chi orffen y testun ac yna bydd cyfle i chi newid eich meddwl.

DIGWYDDIAD A: TRINIAETHAU – PENISILIN, Y GWRTHFIOTIG CYNTAF

‘Roedd gennym lawer iawn o filwyr clwyfedig â heintiau, ac achosion o losgi difrifol ymhlith criwiau’r ceir arfog. Chafodd y meddyginiaethau arferol ddim effaith o gwbl. Y peth olaf i mi ei drio oedd penisilin. Dyn ifanc o’r enw Newton oedd y gŵr cyntaf. Roedd wedi bod yn y gwely am chwe mis ar ôl torri esgyrn yn ei ddwy goes. Roedd ei ddillad gwely yn socian gan grawn (pus). Fel arfer, byddai wedi marw mewn amser byr. Rhoddais dri phigiad o benisilin y dydd iddo ac astudio’r effeithiau o dan ficrosgop. Roedd y peth fel gwyrth. Mewn deg diwrnod roedd y goes wedi gwella ac mewn mis roedd y bachgen ifanc yn ôl ar ei draed. Roedd gen i ddigon o benisilin ar gyfer deg o gleifion. Cafodd naw eu gwella’n llwyr.’

DIGWYDDIAD B: TRINIAETHAU – MEDDYGINIAETH LYSIEUOL

‘Meddyginiaeth ar gyfer llygaid gwan: cymerwch sudd y planhigyn llym y llygad, ei gymysgu â mêl cacwn, ei roi mewn dysgl efydd a’i gynhesu nes ei fod wedi coginio ac yna ei roi ar y llygaid.’

DIGWYDDIAD C: ESBONIO CLEFYDAU – Y PEDWAR GWLYBWR

Ysgrifennodd Hippocrates: ‘Mae’r corff dynol yn cynnwys Pedwar Gwlybwr – gwaed, fflem, bustl melyn a bustl du (melancoli). Pan fydd cydbwysedd rhwng y pedwar gwlybwr, bydd dyn yn teimlo’n hollol iach. Mae afiechyd yn cael ei achosi pan mae gormod neu ddim digon o un o’r pedwar gwlybwr neu pan mae’r corff wedi gwaredu un o’r rhain yn llwyr.’

DIGWYDDIAD CH: ESBONIO CLEFYDAU – DUW SY’N ANFON CLEFYDAU

‘Mae Duw yn trin dynion yn ofnadwy. Mae’n anfon plâu o glefydau a’u defnyddio i boeni a chodi arswyd ar ddynion a hel allan eu pechodau. Dyna pam mae plâu yn effeithio ar deyrnas Loegr – oherwydd pechodau’r bobl.’

[image: ]






[image: ]

DIGWYDDIAD D: IECHYD Y CYHOEDD – DECHRAU’R GIG

‘Ar y diwrnod cyntaf o driniaeth am ddim ar y Gwasanaeth Iechyd Gwladol (GIG), aeth Mam i gael prawf ar gyfer sbectol newydd. Yna aeth i lawr y stryd at y ciropodydd i gael trin ei thraed. Yna aeth yn ôl at y meddyg oherwydd roedd hi wedi bod yn cael trafferth gyda’i chlustiau a dywedodd y meddyg y byddai’n rhoi teclyn clywed iddi.’

DIGWYDDIAD DD: ESBONIO CLEFYDAU – PASTEUR A DAMCANIAETH GERMAU

Cyhoeddodd Louis Pasteur, gwyddonydd o Ffrainc, ei ‘ddamcaniaeth germau’ gan awgrymu mai bacteria neu ‘germau’ oedd yn achosi clefydau mewn gwirionedd. Daeth ei ddamcaniaeth germau i ddisodli pob syniad blaenorol am achosion clefydau.

DIGWYDDIAD E: TRINIAETHAU – MEDDYGINIAETH Y GATH DDU

‘Roedd y llefelyn/llyfrithen (sty) ar fy llygad dde yn dal i fod wedi chwyddo ac roedd yn edrych yn boenus iawn. Yn ôl pob sôn mae rhwbio’r llygad â chynffon cath ddu yn gwneud lles iddo, felly, gan fod gen i gath ddu fe wnes i roi cynnig arni cyn cinio ac yn fuan iawn ar ôl cinio roedd y chwydd ar fy llygad yn llawer llai a doedd bron dim poen.’

DIGWYDDIAD F: TRINIAETHAU – YMOLCHI, YMARFER CORFF, DEIET

‘Golchwch eich wyneb a’ch llygaid bob dydd â’r dŵr puraf a glanhewch eich dannedd â phowdr mintys poeth mân. Ewch am dro ar ddechrau’r diwrnod. Mae cerdded yn bell rhwng prydau bwyd yn clirio’r corff, yn ei baratoi ar gyfer derbyn bwyd ac yn rhoi mwy o egni iddo er mwyn treulio bwyd.’

DIGWYDDIAD FF: LLAWFEDDYGAETH – HEB ANAESTHETIG

Un tro, torrodd Robert Liston, llawfeddyg enwog o Lundain, goes dyn yn ei hanner mewn dau funud a hanner, ond gweithiodd mor gyflym fe dorrodd geilliau ei glaf hefyd ar ddamwain. Yn ystod llawdriniaeth gyflym arall torrodd Liston fysedd ei gynorthwyydd a chôt rhywun oedd yn gwylio’r llawdriniaeth. Gan gredu ei fod wedi cael ei drywanu, dychrynodd hwnnw am ei fywyd a bu farw. Bu farw’r cynorthwyydd a’r claf ar ôl dal haint yn ystod y llawdriniaeth neu ar ward yr ysbyty. Roedd Liston yn gweithio’n gyflym iawn oherwydd doedd dim anaesthetig.

DIGWYDDIAD G: IECHYD Y CYHOEDD – DŴR FFRES, BADDONDAI A CHARTHFFOSYDD

Ysgrifennodd Sextus Julius Frontinus: ‘Roedd cynnydd mawr yn nifer y cronfeydd dŵr, ffynhonnau a basnau dŵr. O ganlyniad, mae’r aer yn llawer mwy pur. Mae dŵr nawr yn cael ei gario drwy’r ddinas i geudai, baddondai a thai.’

Trin pobl sâl

Ond hanner y frwydr yn unig yw penderfynu beth sy’n bod arnoch chi. Sut mae gwella pobl? Pa driniaeth dylai’r meddyg ei defnyddio i wella unrhyw afiechyd? Mae dewis mawr o driniaethau ar gael. Mae diwydiannau cyfan wedi datblygu er mwyn cynhyrchu meddyginiaethau, tabledi a thechnoleg i drin cleifion, ac i wneud elw o’r cyfan. Sut gall y meddyg neu’r arbenigwr benderfynu pa un yw’r driniaeth orau i’w defnyddio? Efallai y bydd rhywbeth sy’n gweithio’n dda i un person, ddim yn gweithio i berson arall. Hefyd, sut maen nhw’n penderfynu beth yw’r dos cywir ar gyfer pob achos unigol? Mewn geiriau eraill, sut maen nhw’n penderfynu ar y ‘driniaeth’ gywir?

Teimlo’n sâl yn yr ail ganrif ar bymtheg

Ar ddechrau 1685 roedd Siarl II yn teimlo’n sâl. Galwodd ar ei feddygon. Yn ôl rhai adroddiadau roedd 14 ohonyn nhw, a bydden nhw’n aml yn dadlau dros achos y salwch a sut i’w drin. Wrth gwrs, nhw oedd y meddygon gorau yn y wlad yn ôl pob sôn! Ar 2 Chwefror llewygodd Siarl felly roedd yn rhaid i’r meddygon benderfynu beth i’w wneud ag ef. Yn gyntaf fe wnaethon nhw ei waedu, gan gymryd dros 400 ml o waed o’i fraich dde. Gan nad oedd y brenin yn ymateb i’r driniaeth, fe wnaethon nhw gymryd 200 ml ychwanegol o waed, a rhoi cyfoglyn iddo, i wneud iddo chwydu. Roedd hwn yn gymysgedd o antimoni, chwerwon, halen, dail hocys, fioled, betys, blodau camomil, hadau ffenigl, had llin, sinamon, had cardamom, saffrwm, cochbryf ac aloewydd. Y syniad oedd y byddai hyn yn clirio unrhyw amhureddau o’i system. Y diwrnod canlynol fe wnaethon nhw gymryd mwy o waed (300 ml y tro hwn), a gofyn iddo garglo cymysgedd o ddŵr barlys a surop. Hefyd, cafodd mwy o garthyddion i glirio ei berfedd. Mae’n ymddangos mai’r driniaeth a roddwyd oedd tynnu gwaed yn barhaus, carthyddion a chyfoglynnau. Doedd dim syndod iddo fynd yn fwy a mwy gwan. Ni wnaeth ymateb i’r triniaethau a bu farw’r Brenin Siarl II ar fore 6 Chwefror.

Mae ymchwil diweddar yn awgrymu bod y Brenin Siarl II wedi marw oherwydd diffyg ar yr arennau, ac mae’n debyg bod hyn yn gysylltiedig â gowt. Roedd gowt yn glefyd cyffredin ymhlith y dosbarthiadau uchaf ar y pryd. Y driniaeth waethaf bosibl ar gyfer diffyg ar yr arennau yw gwaedu claf, felly mae’n ymddangos bod meddygon y Brenin Siarl yn gyfrifol i raddau helaeth am ei farwolaeth! Felly pam gwnaethon nhw ei waedu? Beth roedden nhw’n ceisio ei wneud? A oedd meddygon yr ail ganrif ar bymtheg mor dwp nad oedden nhw ddim yn gwybod beth oedd achos yr afiechydon roedden nhw’n eu trin? A yw’r sefyllfa yn wahanol heddiw? Mae meddygon heddiw yn dal i’w chael yn anodd gwybod beth yn union sy’n achosi rhai afiechydon, a’u trin yn effeithiol.

GWEITHGAREDD: GEIRIADUR BACH MEDDYGAETH

Wrth i chi weithio drwy’r llyfr hwn byddwch chi’n dod ar draws gwahanol berlysiau, meddyginiaethau, clefydau neu lawdriniaethau na fyddwch chi wedi clywed amdanyn nhw o’r blaen efallai. Pan fyddwch chi’n dod ar draws un o’r rhain, gwnewch eich gwaith ymchwil eich hun i ddarganfod mwy amdanyn nhw. Ysgrifennwch eich diffiniad eich hun ar gyfer pob un, ynghyd â nodiadau, i greu eich geiriadur bach eich hun o feddygaeth ar hyd yr oesoedd.

MEDDYLIWCH


1  Yn eich barn hi, a oedd meddygon y Brenin Siarl yn gwybod beth oedd achos ei afiechyd? Ydych chi’n meddwl bod ganddyn nhw syniad clir sut i wella’r afiechyd?

2  Pa mor debyg a pha mor wahanol yw’r ffyrdd mae meddygon Siarl a meddygon heddiw yn trin rhywun sydd yn teimlo’n sâl?

3  Yn eich barn chi, a yw’r dull o drin afiechyd wedi gwella, neu wedi gwaethygu, rhwng 1685 a heddiw? Esboniwch eich ateb.

Atebion i’r gweithgaredd ar dudalennau 8–9:

A 1943 B 900au C 450CC CH 1348 D 1948 DD 1860 E 1788 F 390CC FF 1830au G 100



Ond mae pobl yn fwy iach heddiw, yn dydyn nhw?

Byddech chi’n meddwl bod pobl yn fwy iach yn ein byd heddiw. Mae pobl yn bwyta’n well, yn cael prydau bwyd rheolaidd, yn cael mwy o incwm, mae cymaint mwy o fwyd ar gael, mae pawb yn byw mewn tai da a chynnes, mae pawb yn cael eu haddysgu i wneud dewisiadau iach. Oherwydd hynny, mae’n rhaid bod pobl yn fwy iach heddiw. Ond dydy pawb ddim yn cytuno.

Mae’r straeon uchod yn taflu amheuon ar y syniad bod pobl yn fwy iach heddiw nag erioed o’r blaen. Mae’r stori o Health Magazine yn seiliedig ar archwiliad archaeolegol o ddannedd. Cafwyd tystiolaeth bod llai o geudodau (cavities) mewn dannedd, llai o glefydau’r geg a llai o anhwylderau esgyrn nag sydd heddiw. Mae stori gwefan Newyddion y BBC yn seiliedig ar waith ymchwil i gofnodion canoloesol gan feddyg teulu o Swydd Amwythig. Mae stori papur newydd y Guardian yn seiliedig ar ystadegau GIG Lloegr. Ydy hi’n wir bod pobl heddiw yn llai iach na phobl yn yr oesoedd canol? Sut gallwn ni ymchwilio ymhellach i’r syniad hwn? Sut gallwch chi fesur a yw pobl yn fwy iach heddiw nag yn ystod cyfnodau cynharach mewn hanes?

Un ffordd o fesur hyn yw edrych ar ba mor hir mae pobl yn byw – os yw pobl yn byw’n hirach heddiw yna mae’n rhaid eu bod yn fwy iach?

Mae’r dystiolaeth yn eithaf amlwg o’r data. Mae dynion, ar gyfartaledd, yn byw ddwywaith yn hirach heddiw nag yn ystod amser yr Eingl-Sacsoniaid. Does bosibl bod hynny’n dweud wrthon ni fod dynion, o leiaf, yn fwy iach heddiw na 1000 o flynyddoedd yn ôl? Ond a fyddwn ni’n newid ein meddwl wrth ddefnyddio set arall o ddata ystadegol?

MEDDYLIWCH


1  Beth yw cryfderau ffigurau tebyg i’r rhai sy’n dangos oedran cyfartalog pobl yn marw?

2  Beth yw cyfyngiadau ffigurau o’r fath? Cofiwch, tan yn ddiweddar iawn roedd marwolaethau babanod mor uchel (yn aml doedd 33 y cant o blant ddim yn cyrraedd saith oed) roedd y ffigurau cyfartalog ar gyfer disgwyliad oes yn is.

3  Yn ôl y data yn y tabl, pryd oedd dynion Prydain y mwyaf iach? Sut rydych chi’n gwybod?

4  Yn ôl y data hyn, pryd oedd dynion Prydain y lleiaf iach? Sut rydych chi’n gwybod?

5  Yn eich barn chi, beth fydd taldra cyfartalog dynion Prydain yn:




    a)  2100

    b)  2200

    c)  2500?

	Cyfnod
	Taldra cyfartalog dynion



	Eingl-Sacsonaidd
	5 troedfedd 6 modfedd (168 cm)



	Normaniaid
	5 troedfedd 8 modfedd (173 cm)



	Yr oesoedd canol
	5 troedfedd 8 modfedd (173 cm)



	17eg ganrif
	5 troedfedd 5 modfedd (165 cm)



	Oes Fictoria
	5 troedfedd 5 modfedd (165 cm)



	20fed ganrif
	5 troedfedd 8 modfedd (168 cm)



	Heddiw
	5 troedfedd 10 modfedd (178 cm)




Tabl: Taldra cyfartalog dynion Prydain, wedi’i lunio o wahanol ffynonellau, ond data esgyrn yn bennaf


[image: ]

Eingl-Sacsonaidd

Yr oesoedd canol

Ail ganrif ar bymtheg

Oes Fictoria

1930au

1950au

Heddiw





Gwneud synnwyr o’r holl ddata

Mae pobl yn byw’n hirach, ac yn tyfu’n dalach, o leiaf yn ôl y data sy’n cael eu dangos yma. A yw hynny’n golygu ein bod ni’n fwy iach? Mae’r ffigurau ar y dudalen flaenorol yn cyfeirio at ddynion yn unig, a chyfartaleddau ydyn nhw. Rhan o’r darlun yn unig yw’r ffigurau hyn felly. (Mae llawer llai o ddata ysgerbydol ar gyfer menywod, er enghraifft, felly does dim digon o wybodaeth ddibynadwy ar gael i lunio rhestr ‘taldra’ menywod ar gyfer y cyfnod rydyn ni’n ei astudio.) Heb ystyried cyfyngiadau’r data, rydyn ni’n wynebu cyfres o dystiolaeth wrthgyferbyniol; ar un llaw, mae rhywfaint o’r dystiolaeth yn awgrymu bod pobl yn fwy iach heddiw, ond ar yr un pryd mae rhywfaint o’r dystiolaeth yn awgrymu bod pobl yn byw’n hirach ond dydyn nhw ddim o reidrwydd yn fwy iach. Sut gallwn ni gysoni’r pos hwn, a dechrau dod i gasgliad?

Mae’n hawdd iawn cael data ar gyfer heddiw, neu’r ddwy ganrif ddiwethaf. Ers y cyfnod Fictoraidd mae’r llywodraeth wedi casglu llawer iawn o ddata am bob agwedd ar fywydau pobl. Ond sut mae dod o hyd i ddata ystyrlon o’r ail ganrif ar bymtheg, neu’r drydedd ganrif ar ddeg? A fyddai’n fwy defnyddiol i ni edrych ar farwolaethau plant, neu farwolaethau wrth eni plant, gan eu bod mor gyffredin ar hyd hanes? Pa agweddau eraill ar fywydau pobl gallen ni eu hystyried?

Heddiw mae pobl yn cael llawer iawn o gyngor ar sut i fyw bywyd mwy iach; yfed llai o alcohol, rhoi’r gorau i ysmygu, gwneud mwy o ymarfer corff, bwyta llai o siwgr a braster, ac ati. Bron pob wythnos mae’n ymddangos bod cyngor newydd yn cael ei roi er mwyn helpu pobl i ddelio â’u dewisiadau afiach o ran ffordd o fyw. Mae deiet newydd yn cael ei awgrymu o hyd. Un o’r diweddaraf yw ‘Deiet Oes y Cerrig’, lle gallwch chi fwyta a chadw’n heini fel helwyr-gasglwyr Oes y Cerrig.

Ffynhonnell A: Pyramid bwyta’n iach llywodraeth Awstralia yn dangos cyfrannau’r grwpiau bwyd gwahanol mewn deiet iach

MEDDYLIWCH


1  Allwch chi feddwl am unrhyw fesuriadau eraill gallen ni eu defnyddio er mwyn penderfynu a yw pobl yn fwy iach heddiw nag oedden nhw ganrifoedd yn ôl?

2  Ceisiwch ddarganfod beth byddech chi’n ei fwyta petai chi’n dilyn ‘Deiet Oes y Cerrig’.

3  Os yw pobl yn fwy iach nag erioed o’r blaen, pam mae angen yr holl gyngor hyn arnyn nhw?

4  Pam mae pobl yr oes fodern mor ordew?

5  Pa fwydydd rydyn ni’n eu bwyta sy’n ddrwg i ni? Pwy sy’n penderfynu beth sy’n dda ac yn ddrwg?

GWEITHGAREDDAU


1  Ar eich fersiwn eich hun o’r tabl isod, cadwch ‘ddyddiadur bwyd’ am wythnos. Gwnewch nodyn o’r pethau rydych chi’n eu bwyta a phryd.





	 
	Llun
	Mawrth
	Mercher
	Iau
	Gwener
	Sadwrn
	Sul



	Bwyd brecwast
	 
	 
	 
	 
	 
	 
	 



	Diod brecwast
	 
	 
	 
	 
	 
	 
	 



	Bwyd cinio
	 
	 
	 
	 
	 
	 
	 



	Diod cinio
	 
	 
	 
	 
	 
	 
	 



	Bwyd swper
	 
	 
	 
	 
	 
	 
	 



	Diod swper
	 
	 
	 
	 
	 
	 
	 



	Byrbrydau
	 
	 
	 
	 
	 
	 
	 





2  Astudiwch y ‘pyramid bwyta’n iach’ yn Ffynhonnell A. Defnyddiwch liw gwahanol ar gyfer pob adran o’r pyramid, ac yna uwcholeuwch eich dyddiadur bwyd i ddangos faint o fwyd rydych chi’n ei fwyta o bob grŵp gwahanol.

3  Nawr defnyddiwch y pyramid i benderfynu a ydych chi’n bwyta’n iach neu beidio.

4  Os nad ydych chi’n bwyta’n iach, gwnewch restr i ddangos sut gallech chi newid eich deiet i’w wneud yn fwy iach.

Cadw’n lân

Rydych chi wedi darganfod yn barod, yn eich gweithgaredd llinell amser (gweler tudalennau 8–9), bod yr Hen Roegiaid yn amlwg yn gwybod am y cysylltiad rhwng glendid a bod yn iach. Felly pam roedd hi mor anodd i gadw’n lân ar hyd y rhan fwyaf o hanes?

Mae’r ateb yn debyg i’r rheswm pam roedd y rhan fwyaf o bobl yn yfed cwrw neu ‘gwrw bach’ yn lle dŵr – nid oherwydd eu bod nhw’n gaeth i alcohol ond oherwydd bod dŵr yn ddrud ac yn fudr iawn! Roedd yn gyffredin iawn i waredu gwastraff mewn afon ac yna yfed dŵr o’r un afon. Doedd dim llawer o gyfreithiau a rheoliadau iechyd. Roedd corfforaethau lleol (cynghorau) a meiri yn amharod i gymryd camau er mwyn darparu dŵr glân gan y byddai hynny’n costio arian, a gan fod y rhan fwyaf o bobl yn gymharol dlawd, y criw bach o’r bobl fwyaf cyfoethog fyddai wedi gorfod talu am hyn. Roedd yn rhaid i bobl nôl eu dŵr ble bynnag y gallen nhw. Ac roedd hynny’n aml yn golygu afon neu nant leol. Mae’n syndod faint o ymdrech roedd pobl yn ei wneud i geisio eu cadw eu hunain a’u tai yn lân. Roedd gan rai trefi faddondai cyhoeddus o ddechrau’r 1500au ac, wrth gwrs, os oeddech chi’n gyfoethog gallech chi gael eich cyflenwad dŵr preifat i’ch cartref.



Mae pawb yn cael eu trin yr un peth heddiw, yn dydyn nhw?

Os ydych chi’n sâl, yna o dan y Gwasanaeth Iechyd Gwladol (GIG) mae gan bawb hawl cyfartal i dderbyn gofal, o leiaf mewn egwyddor. Os ydych chi’n gyfoethog neu’n dlawd, yn byw yn y dref neu yng nghefn gwlad, yn ifanc neu’n hen, rydych chi’n cael eich trin gan y GIG. Fodd bynnag, ystyriwch y pennawd papur newydd hwn, o fis Ionawr 2015, sy’n tynnu sylw at yr anghyfartaledd yng ngofal canser. Mae’n debyg nad yw cleifion mewn ardaloedd difreintiedig weithiau’n cael cystal triniaeth â’r hyn sydd ar gael mewn ardaloedd cyfoethog.

Adroddiad yr Archwilydd Cenedlaethol yn tynnu sylw at y bwlch rhwng y cyfoethog a’r tlawd a allai atal 20,000 o farwolaethau y flwyddyn

(Daily Mirror, 15 Ionawr 2015)

A oedd y sefyllfa yr un peth yn y gorffennol? A oedd pawb yn cael y driniaeth briodol os oedden nhw’n gallu talu amdani neu beidio? Rydyn ni wedi gweld yn barod fod y Brenin Siarl II wedi cael ei drin yn wahanol iawn i unrhyw glaf heddiw, ac mae’n debyg iawn fod ganddo ddigon o arian i dalu am ofal meddygol.


Pa mor llwyddiannus fyddai eich triniaeth chi?

Byddai’r rhan fwyaf o feddygon heddiw yn synnu’n fawr os na fyddai eu ‘triniaethau’ ar gyfer gwahanol afiechydon yn gweithio. Efallai y byddai’n cymryd peth amser i ddod o hyd i’r dos cywir, neu’r feddyginiaeth gywir, ond fel arfer, yn y rhan fwyaf o achosion, mae cleifion yn gwella. Mae rhai afiechydon yn fwy tebygol o achosi marwolaeth nag eraill. Er enghraifft, mae cyfraddau gwella rhai mathau o ganser yn dal i fod yn isel iawn. Ond mae afiechydon eraill oedd ar un adeg yn lladd pobl, fel y frech goch, wedi cael eu dileu’n llwyr i bob pwrpas.

Ffynhonnell B: Clefydau oedd yn lladd ar ddiwedd yr ugeinfed ganrif ym Mhrydain


•  Canser

•  Clefyd y galon

•  Clefyd resbiradol (er enghraifft, ffliw)

•  Clefyd yr afu/iau

•  Dementia/clefyd Alzheimer

•  Damweiniau

MEDDYLIWCH


1  Pam roedd hi mor anodd i’r rhan fwyaf o bobl gadw’n lân ar hyd y rhan fwyaf o hanes?

2  Ydych chi’n cytuno bod pobl yn fwy iach heddiw nag yr oedden nhw mewn cyfnodau eraill mewn hanes?

3  Astudiwch Ffynhonnell B.




    a)  Yn eich barn chi, pa glefydau yw’r ‘clefydau hen bobl’?

    b)  Yn eich barn chi, pa glefydau yw’r ‘clefydau pobl ifanc’?

    c)  Yn eich barn chi, pa glefydau yw’r clefydau ‘ffordd o fyw’ neu glefydau ‘byw’n fras’?

  ch)  Yn eich barn chi, pa glefydau oedd yn lladd pobl flynyddoedd yn ôl?

